### Projekts

## LATVIJAS REPUBLIKAS MINISTRU KABINETS

2012.gada Noteikumi Nr.

Rīgā (prot. Nr.)

**Zemes dzīļu izmantošanas kārtība iekšzemes publiskajos ūdeņos un jūrā**

Izdoti saskaņā ar likuma „Par zemes dzīlēm”

8.panta otrās daļas 1.un 2.punktu un

10.panta četrpadsmito daļu

**I.** **Vispārīgie jautājumi**

1. Noteikumi nosaka:

1.1. zemes dzīļu izmantošanas kārtību iekšzemes publiskajos ūdeņos;

1.2. zemes dzīļu izmantošanas kārtību iekšējos jūras ūdeņos, Latvijas Republikas teritoriālajā jūrā un ekskluzīvajā ekonomiskajā zonā (turpmāk – jūra);

1.3.kārtību, kādā zemes dzīļu izmantotājs (licenciāts) maksā ikgadēju valsts nodevu par tiesībām izmantot zemes dzīles iekšzemes publiskajos ūdeņos, Latvijas Republikas teritoriālajā jūrā un ekskluzīvajā ekonomiskajā zonā;

1.4. šo noteikumu 1.3.apakšpunktā minētās valsts nodevas apmēru.

2. Šie noteikumi neattiecas uz:

2.1. ogļūdeņražu meklēšanu, izpēti un ieguvi;

2.2. ģeoloģisko izpēti, kas saistīta ar būvju būvniecību, ierīkošanu un ekspluatāciju publiskajos ūdeņos;

2.3. ģeoloģisko izpēti, kas saistīta ar būvju būvniecību, ierīkošanu un ekspluatāciju jūrā un kas notiek saskaņā ar jūras vides aizsardzības un pārvaldības normatīvajiem aktiem.

3. Licences laukuma noteikšanu jūrā un iekšzemes publiskajos ūdeņos var ierosināt Latvijas Republikas tiešās vai pastarpinātās pārvaldes iestāde vai komersants, kas vēlas izmantot zemes dzīles (turpmāk – ierosinātājs).

4. Izmantojot zemes dzīles jūrā un iekšzemes publiskajos ūdeņos, ievēro normatīvos aktus par virszemes ūdensobjektu un ostu akvatoriju tīrīšanas un padziļināšanas kārtību, ciktāl tie nav pretrunā ar šiem noteikumiem, un ietekmes uz vidi novērtējumu regulējošos normatīvos aktus.

5. Ja zemes dzīļu izmantošanas darbi ir saistīti ar kuģu kustību vai gaisa kuģu izmantošanu, licenciāts pirms attiecīgo darbu veikšanas darbus saskaņo arLatvijas Jūras administrāciju vai valsts aģentūru „Civilās aviācijas aģentūra”.

6. Kuģošanas režīmu ierobežo, kā arī informē par šajos noteikumos noteikto darbu veikšanu jūrā, saskaņā ar normatīvajiem aktiem par Latvijas ūdeņu izmantošanas kārtību un kuģošanas režīmu tajos. Gaisa kuģu izmantošanu ierobežo, kā arī informē par gaisa kuģa izmantošanu šajos noteikumos noteikto darbu veikšanā, saskaņā ar normatīvajiem aktiem par speciālo aviācijas darbu veikšanas kārtību.

**II. Zemes dzīļu izmantošana jūrā**

 7. Ierosinātājs iesniedz Vides aizsardzības un reģionālās attīstības ministrijā (turpmāk – ministrija) iesniegumu par licences laukuma noteikšanu (turpmāk – iesniegums) atbilstoši šo noteikumu pielikumam, pievienojot pielikumā noteiktos dokumentus.

  8. Ministrija 30 dienu laikā izskata iesniegumu. Ja ierosinātājs nav iesniedzis visu šo noteikumu pielikumā norādīto informāciju un dokumentus, ministrija pieprasa tos iesniegt 20 dienu laikā. Ja ierosinātājs noteiktajā termiņā nav iesniedzis prasīto, ministrija pieņem lēmumu noraidīt iesniegumu un paziņo to ierosinātājam.

9. Izskatot iesniegumu, ministrija ņem vērā jūras telpisko plānojumu, ja tāds ir izstrādāts, kā arī noskaidro ierosinātajam licences laukumam tuvāko pašvaldību viedokli, ja ierosinātais licences laukums atrodas jūrā divus kilometru platā joslā no krasta līnijas.

10. Ja iesnieguma izskatīšanas laikā atklājušies būtiski šķēršļi zemes dzīļu izmantošanai jūrā, ministrija 30 dienu laikā no iesnieguma saņemšanas dienas informē par to iesniedzēju, norādot atteikuma iemeslus.

11. Ja iesniegums, tam pievienotā informācija un dokumenti atbilst šo noteikumu prasībām un iesnieguma izskatīšanas gaitā nav atklājušies būtiski šķēršļi zemes dzīļu izmantošanai jūrā, ministrija sagatavo Ministru kabineta rīkojuma projektu par zemes dzīļu izmantošanas licences laukuma (turpmāk – licences laukums) noteikšanu un iesniedz to izskatīšanai Ministru kabinetā Ministru kabineta kārtības rullī noteiktajā kārtībā.

12. Lai nodrošinātu konkursa zemes dzīļu izmantošanas licences saņemšanai norisi, izveido konkursa komisiju (turpmāk – komisija), iekļaujot vismaz septiņus locekļus. Komisijas sastāvu apstiprina Ministru kabinets. Komisijas sastāvā iekļauj:

12.1. ministrijas pārstāvjus;

12.2. Ekonomikas ministrijas pārstāvi;

12.3. Zemkopības ministrijas pārstāvi;

12.4. Satiksmes ministrijas pārstāvi;

12.5. Valsts vides dienesta pārstāvi;

12.6. citu institūciju pārstāvjus, ja nepieciešams.

13. Komisija ir lemttiesīga, ja tās sēdē piedalās vairāk nekā puse komisijas locekļu. Komisijas sēdes protokolē. Komisijas darbu, kā arī komisijas sēžu protokolēšanu, nodrošina Valsts vides dienests.

  14. Konkursa nolikuma izstrādi organizē un nolikumu apstiprina ministrija. Konkursa nolikumā iekļauj:

14.1. vispārīgu informāciju (zemes dzīļu izmantošanas veids, konkursa objekta nosaukums un apraksts, konkursa rīkotāja rekvizīti);

14.2. konkursa komisijas tiesības un pienākumus;

14.3. informāciju par piedāvājuma iesniegšanas un atvēršanas vietu, datumu, laiku un kārtību;

14.4. prasības piedāvājuma noformējumam un iesniegšanai;

14.5. konkursa dalībnieka iesniedzamo informāciju, iekļaujot vismaz šādas prasības:

14.5.1. informācija par dalībnieku (firma, komersanta reģistrācijas numurs, kontaktinformācija);

14.5.2. informācija par dalībnieka pieredzi, kas raksturo tā spēju veikt plānotos darbus licences laukumā;

14.5.3. dalībnieka sagatavots licences laukuma ģeoloģiskais raksturojums, resursu vērtējums un ieguves ekonomiskā prognoze, ja paredzēta derīgo izrakteņu ieguve;

14.5.4. minimālā darbu programma atbilstoši zemes dzīļu izmantošanas veidam, piemēram, izpētes darbu programma, plānotais ieguves veids un iespējamais darbu apjoms, prognozējamie darbu termiņi un izmaksas, iegūtā apjoma uzskaites metodika;

14.5.5. dokuments, kas apliecina, ka dalībnieks ir ieviesis kvalitātes pārvaldības sistēmu atbilstoši standartam LVS EN ISO 9001:2009 "Kvalitātes pārvaldības sistēmas – Prasības" vai līdzvērtīgam standartam;

14.5.6. dokuments, kas apliecina, ka dalībnieks piedalās vides vadības sistēmā (EMAS) atbilstoši Eiropas Parlamenta un Padomes 2001.gada 19.marta Regulai (EK) Nr.[761/2001](http://pro.nais.lv/naiser/esdoc.cfm?esid=32001R0761), ar ko organizācijām atļauj brīvprātīgi piedalīties Kopienas vides vadības un audita sistēmā (EMAS) vai ieviesis vides pārvaldības sistēmu atbilstoši standartam LVS EN ISO 14001:2005 "Vides pārvaldības sistēmas – Prasības vadlīniju pielietošanai" vai tam līdzvērtīgam vides pārvaldības standartam;

14.5.7. bankas galvojums (garantija), kas apliecina, ka dalībnieks spēj finansiāli nodrošināt darbu programmas izpildi;

14.6.dalībnieku vērtēšanas kritērijus:

14.6.1. finansiālās iespējas;

14.6.2. pieredze zemes dzīļu izmantošanā;

14.6.3. konkursa objekta izmantošanas darba programma;

14.6.4. kvalifikācija, tehniskais aprīkojums un pieredze atbilstoši plānotajam zemes dzīļu izmantošanas veidam;

14.6.5. vides aizsardzības pasākumi;

14.6.6. darba aizsardzības pasākumi;

14.6.7. citi kritēriji, kurus komisija uzskata par nepieciešamiem;

14.7. iesniegto piedāvājumu vērtēšanas kārtību;

14.8. konkursa rezultātu pārsūdzēšanas kārtību.

15. Valsts vides dienests 60 dienu laikā pēc komisijas sastāva apstiprināšanas izsludina konkursu zemes dzīļu izmantošanas licences saņemšanai. Uzaicinājumu piedalīties konkursā (turpmāk – uzaicinājums) publicē laikrakstā "Latvijas Vēstnesis", ministrijas un Valsts vides dienesta tīmekļa vietnē.

  16. Uzaicinājumā norāda:

16.1. konkursa rīkotāja nosaukumu;

16.2. konkursa nolikuma saņemšanas vietu un kārtību;

16.3. konkursa objekta nosaukumu un zemes dzīļu izmantošanas veidu;

16.4. piedāvājumu iesniegšanas laiku un vietu;

16.5. kontaktpersonas adresi un tālruņa numuru, lai saņemtu papildinformāciju;

16.6. citu informāciju, kuru komisija uzskata par nepieciešamu.

17. Konkursa pieteikuma iesniegšanas termiņu nosaka ne īsāku kā 60  dienas no uzaicinājuma publicēšanas laikrakstā "Latvijas Vēstnesis".

  18.  Administratīvā procesa likumā noteiktajā termiņā, skaitot no konkursa pieteikumu atvēršanas dienas, ministrija, pamatojoties uz komisijas izvērtējumu un atzinumu, pieņem lēmumu par uzvarētāja noteikšanu.

   19. Komisijas sēdes ir slēgtas, izņemot sēdi, kurā tiek atvērti konkursa pieteikumi.

  20. Komisija par konkursa uzvarētāju atzīst to dalībnieku, kura konkursa pieteikumam piešķirts visvairāk punktu, bet ne mazāk, kā noteikts konkursa nolikumā.

21. Ja konkursa pieteikums neatbilst šiem noteikumiem vai konkursa nolikumam, komisija to nevērtē (nepiešķir punktus), norādot pamatojumu komisijas sēdes protokolā, un rakstiski informē pretendentu 10 dienu laikā pēc komisijas sēdes.

  22. Ja vairāku dalībnieku konkursa pieteikumi saņem vienādu punktu skaitu, par uzvarētāju atzīst to dalībnieku, kura konkursa pieteikums saņem augstāko punktu skaitu par darba programmu un dalībnieka pieredzi zemes dzīļu izmantošanā jūrā.

  23. Ja konkursā ir saņemts tikai viens konkursa pieteikums un tas atbilst šajos noteikumos un nolikumā noteiktajām prasībām, komisija ir tiesīga nolemt, ka attiecīgais pretendents ir konkursa uzvarētājs.

24. Konkursu atzīst par nenotikušu, ja:

24.1. nav saņemts neviens konkursa pieteikums;

24.2. ar komisijas lēmumu ir noraidīti visi iesniegtie konkursa pieteikumi;

24.3. konkursa uzvarētājs ir atteicies no zemes dzīļu izmantošanas licences.

25. Pēc komisijas lēmuma pieņemšanas piecu dienu laikā konkursa rezultātus rakstiski paziņo visiem konkursa dalībniekiem, publicē laikrakstā "Latvijas Vēstnesis" un ievieto ministrijas un Valsts vides dienesta tīmekļa vietnē.

26. Pirms zemes dzīļu izmantošanas licences saņemšanas konkursa uzvarētājam ir pienākums apdrošināt savu civiltiesisko atbildību par darbībām, kas saistītas ar zemes dzīļu izmantošanu licences laukumā.

27. Zemes dzīļu izmantošanu jūrā uzsāk tikai pēc darbu saskaņošanas valsts akciju sabiedrībā „Latvijas Jūras administrācija”.

28. Zemes dzīļu izmantošanu licences laukumā, kas pārklājas ar ostas akvatoriju, ieskaitot iekšējos un ārējos reidus un kuģu ceļus ostas pieejā, uzsāk tikai pēc darbu grafika saskaņošanas ar attiecīgās ostas pārvaldi.

29. Ja licenciāts plāno veikt darbus, kuri saistīti ar iedarbību uz jūras gultni, tam ir tiesības ne vēlāk kā 60 dienas pirms plānoto darbu uzsākšanas iesniegt Nacionālajiem bruņotajiem spēkiem iesniegumu ar lūgumu sniegt to rīcībā esošo informāciju par sprādzienbīstamajiem priekšmetiem, gultnes licences laukuma daļā, kurā paredzēti ar iedarbību uz jūras gultni saistīti darbi.

30. Šo noteikumu 29.punktā minētajam iesniegumam pievieno:

30.1. darbu programmas izpildes grafiku, kurā norāda licences laukuma gultnes drošības pārbaudes darbu veidu, laika grafikus, uzsākšanas un pabeigšanas termiņus;

30.2. licences laukuma daļas, kurā paredzēta gultnes drošības pārbaudes darbu veikšana, plānu. Plānā norāda attiecīgās licences laukuma daļas koordinātas sistēmā WGS84;

30.3. priekšlikumus par kārtību, kādā licenciāts ziņos Nacionālajiem bruņotajiem spēkiem par atrastajiem sprādzienbīstamajiem priekšmetiem.

31. Nacionālie bruņotie spēki 30 dienu laikā pēc šo noteikumu 29. punktā minētā iesnieguma saņemšanas sniedz licenciātam to rīcībā esošo informāciju par sprādzienbīstamajiem priekšmetiem šo noteikumu 30.2.apakšpunktā minētajā licences laukuma daļā.

32. Nacionālajiem bruņotajiem spēkiem ir tiesības uzraudzīt un kontrolēt, kā licenciāts veic gultnes drošības pārbaudi.

33. Licenciāts slēdz līgumu ar Nacionālajiem bruņotajiem spēkiem par jūras gultnes drošības pārbaudē atrasto sprādzienbīstamu priekšmetu iznīcināšanu. Līgumā nosaka sprādzienbīstamo priekšmetu iznīcināšanai nepieciešamo līdzekļu apjomu, kā arī apmaksas kārtība.

34. Šo noteikumu 33.punktā minētais līgums paredz, ka Nacionālie bruņotie spēki iznīcina jūras gultnes drošības pārbaudē licences laukumā atrastos sprādzienbīstamus priekšmetus pēc iespējas īsākā laikā, bet ne vēlāk kā divu gadu laikā pēc minētā līguma parakstīšanas vai Nacionālie bruņotie spēki vienojas ar licenciātu par drošības zonas noteikšanu ap atrastajiem sprādzienbīstamajiem priekšmetiem.

35. Licenciāts saskaņo ar Nacionālajiem bruņotajiem spēkiem līgumu, ko tas slēdz par to jūras gultnes drošības pārbaudē atrasto sprādzienbīstamo priekšmetu iznīcināšanu, ko Nacionālie bruņotajiem spēki nevar iznīcināt tehnoloģisku iemeslu dēļ.

36. Licenciāts kompensē Nacionālajiem bruņotajiem spēkiem resursus, kas izlietoti sprādzienbīstamu priekšmetu iznīcināšanai licences laukumā, saskaņā ar 33.punktā minētā līguma nosacījumiem.

37. Par gultnes drošības pārbaudes laikā atrastajiem bīstamajiem atkritumiem licenciāts nekavējoties informē Vides valsts dienestu un valsts sabiedrību ar ierobežotu atbildību „Latvijas Vides, ģeoloģijas un meteoroloģijas centrs”.

38. Ja zemes dzīļu izmantošanai jūrā nepieciešamas būves, tās būvē un nojauc saskaņā ar normatīvajiem aktiem, kas nosaka prasības būvju ierīkošanai, būvniecībai jūrā un būvju ekspluatācijai, kā arī prasības to nojaukšanai vai demontāžai pēc darbības pilnīgas izbeigšanas.

**III. Zemes dzīļu izmantošana iekšzemes publiskajos ūdeņos**

.

39. Ierosinātājs iesniedz Valsts vides dienestam iesniegumu par licences laukuma noteikšanu (turpmāk – iesniegums) atbilstoši šo noteikumu pielikumam, pievienojot pielikumā noteiktos dokumentus.

40. Valsts vides dienests Administratīvā procesa likumā noteiktajā termiņā izskata iesniegumu. Ja ierosinātājs nav iesniedzis visu šo noteikumu pielikumā norādīto informāciju un dokumentus, Valsts vides dienests pieprasa tos iesniegt 20 dienu laikā. Ja ierosinātājs noteiktajā termiņā nav iesniedzis prasīto informāciju, Valsts vides dienests pieņem lēmumu noraidīt iesniegumu un paziņo to ierosinātājam.

41. Valsts vides dienests pieprasa vietējai pašvaldībai, kuras administratīvajā teritorijā atrodas ierosinātais licences laukums, atzinumu, vai ierosinātā licences laukuma noteikšana nav pretrunā spēkā esošajiem teritorijas attīstības plānošanas dokumentiem. Ja ierosinātais licences laukums atrodas vairāku pašvaldību teritorijā, atzinumu pieprasa katrai pašvaldībai.

42. Pašvaldība 10 dienu laikā no pieprasījuma saņemšanas dienas sniedz šo noteikumu 41. punktā minēto atzinumu.

43. Ja iesnieguma izskatīšanas laikā atklājušies būtiski šķēršļi zemes dzīļu izmantošanai ierosinātajā licences laukumā, Valsts vides dienests 30 dienu laikā no iesnieguma saņemšanas dienas informē par to iesniedzēju, norādot atteikuma iemeslus.

44. Ja iesniegums un tam pievienotā informācija un dokumenti atbilst šo noteikumu prasībām un Valsts vides dienesta rīcībā nav informācijas, ka zemes dzīļu izmantošana ierosinātajā licences laukumā nav pieļaujama, tas 30 dienu laikā no pašvaldības atzinuma saņemšanas dienas izveido konkursa komisiju (turpmāk – komisija).

45. Komisijā iekļauj:

45.1. vismaz vienu Valsts vides dienesta pārstāvi;

45.2. pašvaldības pārstāvjus (ja ierosinātais licences laukums pieguļ vai atrodas vairāku pašvaldību teritorijā, komisijā iekļauj vismaz vienu pārstāvi no katras pašvaldības);

45.3. plānošanas reģiona pārstāvi;

45.4. citu institūciju pārstāvjus, ja nepieciešams.

46. Komisija ir lemttiesīga, ja tās sēdē piedalās vairāk nekā puse komisijas locekļu. Komisijas sēdes protokolē. Komisijas darbu, kā arī komisijas sēžu protokolēšanu nodrošina Valsts vides dienests.

  47. Komisija, ievērojot šo noteikumu 14. punktā noteikto, izstrādā konkursa nolikumu. Nolikumu apstiprina Valsts vides dienesta ģenerāldirektors.

 48. Valsts vides dienests 30 dienu laikā pēc komisijas izveidošanas izsludina konkursu zemes dzīļu izmantošanas licences saņemšanai. Uzaicinājumu piedalīties konkursā publicē vismaz vienā pašvaldības vai citā vietējā preses izdevumā un centrālajā laikrakstā un ievieto plānošanas reģiona un pašvaldības tīmekļa vietnē. Uzaicinājumā iekļauj šo noteikumu 16.punktā minēto informāciju.

49. Konkursa pieteikuma iesniegšanas termiņu nosaka ne īsāku kā 60 dienas no uzaicinājuma publicēšanas laikrakstos un ievietošanas tīmekļa vietnē.

50. Lai piedalītos konkursā, dalībnieks iesniedz šo noteikumu 14.5.apakšpunktā minēto informāciju, izņemot 14.5.5. un 14.5.6.apakšpunktā minēto, atbilstoši konkursa nolikumam.

51. Komisija vērtē dalībnieku konkursa pieteikumus šo noteikumu 18., 19., 20., 21., 22., 23. un 24.punktā noteiktajā kārtībā.

52. Ja zemes dzīļu izmantošanas licence nepieciešama ar būvju būvniecību, ierīkošanu vai ekspluatāciju publiskajos ūdeņos saistītai inženierģeoloģiskajai izpētei, konkursu nerīko, un zemes dzīļu izmantošanas licenci Valsts vides dienests izsniedz vienai no šādām personām:

52.1. personai, kas ar Latvijas Republikas tiešās vai pastarpinātās pārvaldes iestādi noslēgusi līgumu, kurā paredzēto darbu izpildei nepieciešams izmantot zemes dzīles;

52.2. personai, kura noslēgusi rakstveida līgumu par ģeoloģiskās izpētes veikšanu ar šo noteikumu 52.1. apakšpunktā minēto personu.

**IV. Licences izsniegšana**

53. Zemes dzīļu izmantošanas licenci zemes dzīļu izmantošanai publiskajos ūdeņos vai jūrā Valsts vides dienests izsniedz, pamatojoties uz šo noteikumu 12. vai 44. punktā minētās komisijas lēmumu.

54. Zemes dzīļu izmantošanas licenci Valsts vides dienests noformē un izsniedz atbilstoši zemes dzīļu izmantošanas licenču izsniegšanas kārtību regulējošajiem normatīvajiem aktiem, ciktāl tie nav pretrunā ar šiem noteikumiem.

55. Valsts vides dienests elektronisko dokumentu apriti regulējošos normatīvajos aktos noteiktajā kārtībā licenci izsniedz elektroniska dokumenta formā, ja ierosinātājs ir izteicis šādu lūgumu.

56. Pirms licences laukuma atstāšanas, licenciāts nodrošina, lai tiktu veiktas ar iekārtu novākšanu, būvju nojaukšanu, urbuma likvidāciju vai konservāciju, zemes rekultivāciju, kā arī citas ar darbu pārtraukšanu saistītās darbības.

**V. Valsts nodeva**

57. Zemes dzīļu izmantotājs maksā ikgadēju valsts nodevu par tiesībām izmantot zemes dzīles iekšzemes publiskajos ūdeņos, Latvijas Republikas teritoriālajā jūrā un ekskluzīvajā ekonomiskajā zonā, izmantojot šādus maksājumupakalpojumu veidus:

57.1. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;

57.2. maksājuma veikšana Valsts vides dienestā ar VISA, VISA Electron, MasterCard, Maestro vai American Express maksājumu karti (turpmāk – maksājumu karte) maksājumu karšu pieņemšanas terminālī vai citā alternatīvā sistēmā, ja Valsts vides dienests vai starpniekinstitūcija to tehniski nodrošina.

 58. Valsts nodevas apmērs ir:

58.1. par tiesībām izmantot zemes dzīles publiskajos ūdeņos 0,001 lats par attiecīgā licences laukuma kvadrātmetru gadā (1000 latu par kvadrātkilometru gadā);

58.2. par tiesībām izmantot zemes dzīles Latvijas Republikas teritoriālajā jūrā un ekskluzīvajā ekonomiskajā zonā 0,01 lats par attiecīgā licences laukuma kvadrātmetru gadā (10 000 latu par kvadrātkilometru gadā).

59. Zemes dzīļu izmantotājs katru gadu līdz 20.martam aprēķina un iemaksā valsts nodevu par kalendāra gadu Valsts ieņēmumu dienesta noteiktajā budžeta kontā. Maksājuma mērķī norāda licences numuru, kā arī gadu, par kuru tiek veikts maksājums.

60. Kalendārajā gadā, kad zemes dzīļu izmantotājs tiesības izmantot zemes dzīles saņēmis laikā, kas nesakrīt ar kalendāra gada pirmo mēnesi, valsts nodevu aprēķina kā vienu divpadsmito daļu no gada nodevas apmēra par katru kalendāra gada mēnesi pēc tiesību saņemšanas izmantot zemes dzīles. Valsts nodevu zemes dzīļu izmantotājs šajā gadījumā samaksā viena mēneša laikā pēc tiesību saņemšanas.

61. Valsts nodevu ieskaita valsts pamatbudžetā.

###### Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

**Iesniedzējs:**

Vides aizsardzības un

reģionālās attīstības ministrs E.Sprūdžs

**Vīza:**

Valsts sekretārs G.Puķītis

09.03.2012. 13:00

2425

D.Ozola,

67026518; dace.ozola@varam.gov.lv

R.Vesere

67026464; rudite.vesere@varam.gov.lv